Matovič, Igor, poslanec NR SR (2023-03-30):
Ďakujem veľmi pekne. Nenechal som si ujsť túto unikátnu príležitosť, lebo tu od suseda, predsedu finančného výboru tu počúvam tri roky o Matovičových atómovkách, jaké sú strašne zlé tie Matovičove atómovky (povedané so smiechom), a toto je Matovičova atómovka. Tú, ktorú pred chvíľkou tuto na tom mieste chválil, ale teraz vidíte, keď sa nenapíše do názvu a je tam predkladateľ, kde pozriete si celé materiály vládne k tomuto návrhu, keď tam nikde neni napísaný Matovič, vtedy predseda finančného výboru príde, pochváli úžasné riešenie, perfektné, treba to podporiť. Ak by tam ten Matovič napísaný bol, ak by som bol na tlačovke, na ktorej som mal byť k tomuto návrhu, lebo som s touto ideou prišiel na rokovanie na úrade vlády približne pred mesiacom a pol, keď sme mali spoločné rokovania úrad vlády, ministerstvo financií a ja ako bývalý minister financií, že ako pome riešiť problém, by som povedal, cash flow v rámci samosprávy kvôli vysokým zálohovým faktúram, ktoré chodia za energie, tak ak by som na tej tlačovke bol, tak určite tento človek by tu stál a hovoril, že to je odporné riešenie, ďalšia Matovičova atómovka, ktorá nikomu v skutočnosti nepomáha, lebo vlastne len presúva peniaze v rámci toho roku a tie samosprávy v rámci roku budú mať v podstate tie isté peniaze, a vidíte, čo ten Matovič zase príde s nejakou hovadinou, tak zase to je nejaká blbosť, ktorá len ubližuje. Stačilo urobiť jednu jedinú vec, zahryznúť si do jazyka, nejsť na tlačovku, na ktorej som mal byť, nikde ma nespomenúť, predložiť to ako vládny návrh zákona a rybička sa chytila. A rybička prišla a pochválila zrazu návrh, lebo už je zrazu dobrý, lebo ho nepredkladá Matovič. Takže naozaj pre mňa je to také čarovné a mali sme asi takto urobiť aj tých 200 eur na dieťa a vlastne tuto predseda finančného výboru aj celá SaS-ka by hovorila, že wau, to je úžasný návrh, lebo my tu sľubujeme 15 rokov v politike, že nech pracujúcim ľuďom znížime dane, a vlastne daňový bonus na dieťa je, že pracujúcim ľuďom znižujú dane, to je úžasný návrh. Stačilo tam nenapísať Matovič. Čiže nabudúce sa poučíme, keď budeme chcieť zase niečo dobré spraviť (povedané so smiechom), tak skúsime to urobiť takýmto nejakým skrytým systémom a kolega Viskupič príde, pochváli, bude úplne iná atmosféra v spoločnosti, nebudú naštartované samosprávy proti tomu, ľudia budú vzývať SaS a vzývať toho predkladateľa, ktorý to predloží, takže, milý Marián Viskupič, aby si vedel, pochválil si pred chvíľkou Matovičovu atómovku a prvýkrát sa ti to vlastne podarilo, ale až vtedy, keď som sa pod ten návrh oficiálne nepodpísal. Čiže áno, formálne tento návrh predkladá vláda, v skutočnosti je to ďalšia Matovičova atómovka, ktorá pomôže, ale je zároveň pravda, že pomôže samosprávam, ale iba v prípade toho cash flow, lebo v skutočnosti dostanú rovnaký balík peňazí v priebehu roka, len inak časovo rozlíšený, alebo teda inak časovo ho budú mať k dispozícii, čiže teraz dostanú viacej peňazí k dispozícii, keď im chodia zálohové faktúry, a kým im prídu vyúčtovania a doplatky, ktoré, ktoré im vlastne vláda sľúbila, tak dovtedy si vlastne takto kešovo vedia, vedia pomôcť, ale v skutočnosti krájame tú istú rybu v priebehu toho roka, len teda trošku väčšie porcie budú na začiatok roka a platí, čo povedal pán primátor Blcháč, myslím, že ste primátor, že áno, potom niektoré tie samosprávy môžu mať problém, lebo jednoducho počítajú s tým v svojich rozpočtoch v nasledujúcich mesiacoch, ale tak zase, ja zase predpokladám, že každý primátor a starosta a dupľom primátor už väčších miest je rozumný a uvedomuje si, že naozaj je to len tá istá porcia, len trošku väčší diel na začiatku roku a treba s tým počítať. Jednoducho nie je to nejaká dodatočná porcia pre samosprávy, len to je rozdelenie v rámci roku rovnaké s dopadom na verejné financie nula, to znamená áno, ten štát len dá niečo, čo k dispozícií má, dá samosprávam tú pomocnú ruku skôr, ale o to menej im pomôže v tých nasledujúcich mesiacoch. Čiže je to de facto elegantné riešenie na riešenie cash flow problémov, čiže keď áno, teraz objektívne sa samosprávy dostali do problémov kvôli tomu, že im zrazu prišli vysoké účty, potrebujú vysoké účty platiť, a potom do budúcna im prídu vratky, tak presne toto predsunutie platieb rieši ten problém bez nároku alebo bez tlaku na verejné financie. Takže ešte raz, ďakujem, pán predseda finančného výboru, že si takto slávnostne podporil Matovičovu atómovku, a teda som rád, že viem, že nabudúce ako to mám urobiť, že netreba sa pod ten návrh podpísať, a potom je to dobré, keď som pod to podpísaný, vtedy to je zle. Berem na vedomie. Ďakujem veľmi pekne.